Међутим, септембра 1942, офанзива Групе армија А је заустављена на Кавказу, и Лист је смењен. Након што је Адолф Хитлер на кратко лично преузео команду над Групом армија А, поставио је фон Клајста на чело, 21. новембра 1942. Кад је фон Клајст преузео команду над Групом армија А, генерал-пуковник Еберхард фон Макензен је постао командант Прве оклопне армије. Децембра 1942, кад је Немачка шеста армија већ била уништена у Стаљинградској бици, Црвена армија је започела успешну офанзиву против Групе армија А. Прва оклопна армија је евакуисана кроз Ростов јануара 1943, пре него што су Совјети успели да је одсеку у Кубану. До фебруара 1943, повукла се западно од реке Дон, и фон Клајст је повукао остатак својих снага са Кавказа у област Кубана, источно од Керчког мореуза.